रांची. मानसून आने वाला है। इसे देखते हुए नगर निगम शहर में रेन वाटर हार्वेस्टिंग सिस्टम को सख्ती से लागू करने की योजना बनाने में लग गया है। निगम ने इसके लिए मॉडल हार्वेस्टिंग सिस्टम का डिजायन तैयार कराया है।
चड्डा एंड एसोसिएट के प्रोपराइटर राजीव चड्डा ने मॉडल हार्वेस्टिंग सिस्टम का डिजाइन तैयार कर निगम को सौंपा है। डिजाइन के तहत छत का कैचमेंट एरिया जितना होगा, उसी के अनुरूप जमीन में हार्वेस्टिंग सिस्टम बनाना होगा।
ताकि, छत पर जमा होने वाला वर्षा जल सीधे जमीन में जाए। निगम ने इसे सख्ती से लागू करने के लिए मकान का परमिशन देने के समय ही हार्वेस्टिंग सिस्टम लागू करने के लिए सिक्योरिटी मनी जमा करने का निर्णय किया है। मकान के साथ हार्वेस्टिंग सिस्टम बनाने वालों को सिक्योरिटी मनी वापस कर दी जाएगी। लगातार गिर रहे भूगर्भ जल स्तर को देखते हुए वर्षा जल संरक्षण पर जोर दिया जा रहा है। शहर में छोटे प्लॉट पर मकान बन रहे हैं, इसमें रेन वाटर हार्वेस्टिंग सिस्टम बनाना संभव नहीं है। इसे देखते कम खर्च का डिजाइन बनवाया गया है।
नहीं बनाते सिस्टम
भवन का नक्शा पास करने से पहले निगम की ओर से छोटे से लेकर बड़े भवनों में रेन वाटर हार्वेस्टिंग सिस्टम के लिए शपथपत्र मांगा जाता है। निगम के निर्देशानुसार नक्शा पास कराने वाले सभी आवेदक शपथपत्र देते हैं कि भवन में रेन वाटर हार्वेस्टिंग सिस्टम लगाएंगे, लेकिन आवेदकों की शपथ कागज में ही रह जाती है। निगम के पदाधिकारी भी भवन में स्पॉट विजिट कर रेन वाटर हार्वेस्टिंग सिस्टम की जांच नहीं करते।
शॉकपिट
टैरेस का पानी सीधे पाइप के जरिए शॉकपिट में जाएगा
भवन परिसर में एक शॉकपिट बनाना होगा। इसमें छत के आकार के अनुसार 30 फीट से 100 फीट तक गहरा बोरिंग कराना होगा। फिर बोल्डर, बालू और अन्य सामग्री डालकर शॉकपिट भरा जाएगा। भवन की छत पर जमा होने वाले वर्षा जल को पाइप की मदद से शॉकपिट में पहुंचाया जाएगा। यह पानी बोरिंग से होते हुए जमीन के अंदर चला जाएगा। इससे आसपास के क्षेत्रों में वाटर लेवल बढ़ता है। पिट में जमा होने वाले पानी का उपयोग घरेलू कार्यो में भी किया जा सकेगा।
इतना आएगा खर्च
-15 हजार रुपए छोटे भवन में सिस्टम लगाने पर।
-30 हजार बहुमंजिली इमारत में रीचार्ज पिट बनाने पर।
इतना जाएगा पानी
छत का क्षेत्रफल पानी जाएगा
200 160
250 200
300 240
नोट: क्षेत्रफल वर्गमीटर व पानी क्यूबिक मीटर में
hin_Deva hin_Deva hin_Deva hin_Deva hin_Deva mar_Deva hin_Deva hin_Deva hin_Deva awa_Deva awa_Deva hin_Deva awa_Deva unk unk unk hin_Deva